stanford-oval/wikipedia huggingface dataset:
קרב עזה (2023)
הקרב בתל אל-הווא ושייח' עג'לין

ב-10 בנובמבר במהלך התקפה חטיבתית של כוחות חטיבת הצנחנים בשכונת שיח' עג'לין, סרק הכוח איתורים במרחב הדרומי של הגזרה ומצא משגר רקטות בסמוך לבנייני מגורים. כלל אמצעי הלחימה שאותרו הושמדו או הוחרמו על ידי לוחמי הצנחנים.
ב-11 בנובמבר צוות קרב חטיבתי של חטיבת גולני יחד עם גדוד 53 חיסלו למעלה מ-300 מחבלים ופגעו בתשתיות ובאמצעי הלחימה של גדוד צברא תל אל-הווא של חמאס. הלוחמים ביצעו פשיטות שכללו קרבות בדרום שכונת שיח' עג'לין שמערב העיר עזה, בהם היו קרבות משמעותיים עם מחבלי חמאס. במהלך הפשיטות לוחמי גולני הרגו מחבלים רבים, איתרו והשמידו תשתיות טרור ביניהן פירי מנהרות, משגרי רקטות, מחסני אמל"ח, עמדות תצפיות ומנהרות. בצהריים פורסם כי לוחם גדוד 202 בחטיבת הצנחנים נפטר מפצעיו לאחר שנפצע בקרב בשכונת שיח' עג'לין במרכז העיר עזה ב-8 בנובמבר.
ב-13 בנובמבר, במהלך פעילות של צוות קרב חטיבתי 188 בשכונת תל אל-הווא, בוצע ירי RPG-7 מנשק קל לעבר כוח צה"ל מהכניסה לבית החולים אל-קודס. הירי בוצע על ידי חוליית מחבלים שנטמעה בקבוצת אזרחים בכניסה לבית החולים. כוחות צק"ח 188 הצליחו לעשות הבחנה בין אזרחים ומחבלים. הכוח ביצע ירי אל עבר המחבלים. במהלך חילופי אש נצפו אזרחים נוטשים את מבנה בית החולים, במקביל המחבלים החלו בירי נ"ט לעבר כוחות צה"ל. צוותי הקרב החטיבתי ששהו במקום אשר כללו כוחות שריון, חי"ר, הנדסה ובסיוע חיל האוויר השיבו באש חיה וירי פגזים אל עבר מקורות הירי. באירוע נהרגו 21 מחבלים ללא נפגעים בקרב כוחות צה"ל.
ב-18 בנובמבר פעלה חטיבת הצנחנים לטיהור השכונות שיח' עג'לין וא-רימאל, ממחבלים ופגעו בתשתיות טרור. במהלך חילופי אש בשכונת שיח' עג'לין נהרגו קצין מפקד פלוגה, ולוחם מגדוד 101 של חטיבת הצנחנים, כמו כן לוחם של הגדוד נפצע באירוע באורח קשה.
ב-19 בנובמבר, המשיכו לוחמי הצנחנים בשיתוף כוחות הנדסה ושריון של גדוד 7421 מחטיבה 4 להילחם בשכונת שיח' עג'לין. לוחמי הצנחנים פעלו לאיתור והשמדת תשתיות ונכסים של חמאס. במהלך הלחימה איתרו הלוחמים 35 פירי מנהרות, אמל"ח וחיסלו עשרות מחבלים. בנוסף, לוחמי הצנחנים פשטו על מחנה צבאי בשימוש המחלקה הטכנית של המודיעין הצבאי של חמאס. במהלך הפשיטה איתרו הלוחמים משגרי רקטות ואמל"ח.
ב-22 בנובמבר לוחמי צוות הקרב של חטיבת הצנחנים החלו בהתקפה על אזורי עיסא ושכונת תל אל-הווא. לוחמי הצנחנים פשטו על מוצב חטיבת העיר עזה ועל המטה המודיעיני הצבאי של חמאס. כמו כן, הלוחמים פשטו על מנהרות, סדנא לייצור כטמ"מים ואיתרו אמל"ח נוסף.
הקרב ברימאל ובית חולים שיפא

ב-9 בנובמבר פשטו כוחות אוגדה 162 על רובע הבכירים ברימאל, הסמוך לבית החולים שיפא, והחלו לפעול במרחב. הכוחות חיסלו מעל 50 מחבלים, אספו מסמכים מודיעיניים והשמידו תשתיות טרור.
ב-13 בנובמבר לוחמי חטיבת גולני השתלטו על פרלמנט חמאס בעזה והצטלמו עם דגל ישראל ודגל גולני באולם המליאה. זאת נתפסה כתמונת ניצחון שתפגע במורל ורוח הלחימה של חמאס והעזתים.
כוחות צוות קרב של חטיבה 401 וכוח שייטת 13 פשטו על בית החולים רנתיסי, במרכז העיר עזה. במהלך הפשיטה נחשפה תשתית טרור של חמאס בבית החולים.
ב-14 בנובמבר לאורך הלילה המשיכו כוחות צה"ל בלחימה במרכז עזה ובכיתור בית החולים שיפא. בנוסף, לוחמי גדוד 13 של חטיבת גולני פשטו בשכונת רימאל על בניין בית המושל המשמש כמתקן טרור של חמאס המכיל משרדי צבא, משטרה, מודיעין ומפקדות של ארגון הטרור. במהלך הסריקות במבנה, מצאו הלוחמים ציוד גדודי השייך לגדוד שלקח חלק בקרבות במתקפת הפתע; הציוד הגדודי שנלקח ממוצבי צה"ל כולל אמצעי לחימה, מסמכים וציוד גדודי של חיילי גדוד 13 אשר נהרגו בהתקפה על המוצבים.
בנוסף, צוות קרב של חטיבה 7 השתלט על בית המחוקקים של חמאס, קריית הממשלה והפקולטה להנדסה, ששימשה מכון לייצור ופיתוח אמצעי לחימה. במהלך הפעילות השתלטו הלוחמים על מתקן "ג'יזאת" המכיל בתוכו מתחמי אימונים, חמ"ל מבצעים, מתקני חקירות ומעצר. במתקן אותרו כלי נשק וחומרי הדרכה ולימוד של הארגון.
ב-15 בנובמבר לפנות בוקר, צה"ל החל להיכנס לתוך המתחם הרפואי של בית החולים שיפא ופעל בצורה ממוקדת כדי לסרוק את המקום ולאתר חטופים. בטרם כניסת הכוחות, פתח צה"ל ציר מעבר לפינוי בית החולים מחולים ומחוסים. הכוחות נכנסו לבית החולים ובכניסה למקום התפתח קרב יריות שבו נהרגו מספר מחבלי חמאס. צה"ל מסר ציוד רפואי, אינקובטורים ומזון תינוקות מטעם מדינת ישראל לבית החולים שיפא. צוותים רפואיים, יחד עם חיילים דוברי ערבית, היו נוכחים בשטח כדי לוודא שהציוד הרפואי יגיע לאלה הזקוקים לו. אותרה מפקדה מבצעית של החמאס. בערב, צה"ל יצא מבית החולים שיפא.
ב-16 בנובמבר בבוקר לוחמי גדוד 603 איתרו בסמוך לבית החולים שיפא את גופת אחת החטופות, יהודית וייס, שנחטפה מבארי במתקפת הפתע. בערב אותרה גופתה של החטופה נועה מרציאנו במבנה בסמוך לבית החולים שיפא, גם היא על ידי לוחמי הגדוד.
ב-19 בנובמבר כוחות צה"ל בפיקוד אוגדה 36 ובהשתתפות כוחות מיוחדים מיחידות שלדג, יהל"ם ועוקץ, חשפו בהכוונת שירות הביטחון הכללי ואגף המודיעין תוואי מנהרת טרור באורך של כ-55 מטרים ובעומק של כ-10 מטרים מתחת לבית החולים שיפא. התיעוד של הירידה למנהרה נעשה על-ידי מצלמה שהותקנה על גבו של כלב מיחידת עוקץ. המצלמה משוריינת עם חרך ירי.
ב-23 בנובמבר נעצר מנהל בית החולים שיפא, והועבר לתחקור בשירות הביטחון הכללי לאחר שנחשפו עדויות רבות לכך שבית החולים תחת ניהולו הישיר שימש כמפקדה הראשית של חמאס ושימש לפעילות טרור, ובהם רצח נועה מרציאנו בתוך בית החולים.
ב-8 בדצמבר גדוד ההנדסה במילואים 749 מצוות קרב החטיבתי של ביסלמ"ח השמידו מבנים ובהם תשתיות טרור ששימשו לפעילות צבאית של החמאס באוניברסיטת אל-אזהר בעזה שבשכונת רימאל בעזה. במתחם האוניברסיטה אותרו תשתיות אויב, ביניהן, תוואי תת-קרקע.
ב-21 בדצמבר צה"ל הודיע שהוא השמיד את רשת המנהרות של חמאס בשכונה. המנהרות אותרו באזור המכונה "רובע הבכירים", שבו שכנו לשכות, משרדים ודירות של צמרת חמאס. מדובר באזור שממנו פעלה ההנהגה השלטונית והצבאית של הארגון ברצועה.
הקרב ברימאל ובית חולים שיפא > 2024 > מרץ

ב-18 במרץ 2024 החל מבצע ניתוח מקומי שבו פשטו כוחות מיוחדים של צה"ל ושירות הביטחון הכללי שכללו את שייטת 13 ויחידה 504 של אמ"ן על בית החולים שיפא לאחר שהתקבל מודיעין שלפיו חמאס הקים מפקדה בבית החולים והשתמש בו לצורכי טרור. כוחות של אוגדה 162, בהובלת צק"ח 401, הכולל גדודים של חטיבת הנח"ל וחטיבת גבעתי, כיתרו את המתחם. במהלך הפעילות התנהלו חילופי אש כבדים במתחם שבו שהו אלפי עקורים, שבהם נהרגו שלושה חיילים.
בפעולה נהרגו כ-200 מחבלים, ביניהם פאא'ק מבחוח, ראש מנהלת המבצעים בביטחון הפנים של חמאס, ונעצרו כ-800 חשודים, מהם מעל 500 מחבלים, בהם בכירים רבים בחמאס ובגא"פ כגון מחמוד קוואסמה, שהיה מעורב בחטיפת שלושת הנערים ב-2014, מפקדי מטה הגדה של חמאס, מפקדים בגא"פ ובכירים נוספים.  בסריקות נמצאו בבית החולים אמל"ח רב וכספים (למעלה מ-11 מיליון ש"ח) שיועדו לטרור. בנוסף תפסו כוחות צה"ל והשב"כ בבית החולים חומר מודיעיני רב ואיכותי. במקביל לפעולה הצבאית, הכניס צה"ל סיוע הומניטרי לבית החולים, שכלל מי שתייה, מזון, ציוד רפואי וגנרטור. המבצע הסתיים ב-1 באפריל 2024.
בימים שלאחר יציאת כוחות צה"ל מהאזור, ההגנה האזרחית בעזה דיווחה על כ-400 הרוגים שנמצאו במתחם בית החולים ובאזור ח'אן יונס.
הקרב ברימאל ובית חולים שיפא > 2024 > יולי

ב-9 ביולי פשטה חטיבת הקומנדו על מטה אונר"א בשכונת רימאל. במהלך הפעילות במקום עצרו לוחמי יחידת מגלן מחבלים שניסו להימלט מהמתחם וניהלו קרבות פנים אל פנים עם חוליות מחבלים שהתבצרו במתחם. הלוחמים איתרו חלקים להרכבת כטב"ם, חמ"לי תצפיות ואמצעי לחימה רבים, וביניהם רחפנים, רקטות, מקלעים, מרגמות, מטענים ורימונים. במהלך הפעילות, נהרג מפגיעת צלף לוחם מגלן רס"ל טל להט, כאשר זה ירה בו מתוך מתחם אונר"א.
הקרב בשג'אעייה

הקרב התחולל בשכונת שג'אעייה שבמזרח העיר עזה. הקרב החל ב-5 בדצמבר 2023, ארבעה ימים לאחר תום ההפוגה במלחמת חרבות ברזל. ב-21 בדצמבר, צה"ל הודיע כי הושגה אחיזה מבצעית בשכונה.
הקרב בדרג'-תופאח

ב-20 בדצמבר, אוגדה 162 יצאה להתקפה רחבה על שכונות א-דרג' וא-תופאח בעיר עזה, צפונית מזרחית למרכז העיר. כוחות אוגדה 162 נלחמו מסמטה לסמטה, מפיר לפיר, מזירת מטענים אחת לשנייה וגם התמודדו עם ירי RPG.
בסוף דצמבר פורסם כי הלחימה מתבצעת בלב השכונה. כמו כן, דווח כי חטיבת הנח"ל התמקמה בשכונה. לדברי מח"ט הנח"ל יאיר צוקרמן, כוחות החטיבה נלחמו בעיקר בקרבות פנים אל פנים ומול הפעלת מטענים לעבר הכוחות. חמאס פעלו במרחב השטח הבנוי, מלכדו בתים והסתירו בהם אמצעי לחימה.
ב-2 בינואר השלימה חטיבה 460 את משימתה בגזרת דרג'-תופאח. באותו יום נהרג לוחם בגדוד ההנדסה 601 של חטיבה 401.
במהלך הקרב, פשט צה"ל על מעוז המודיעין והשליטה ארגון הטרור בדרג'-תופאח, והשמיד אותו.
הקרב בשייח' רדואן

ב-9 בנובמבר איתרו כוחות צה"ל אתר לייצור אמל"ח בלב שכונת המגורים שיח' רדואן ובקרבה לבתי ספר. בהמשך לחמה בשכונה חטיבה 14 במסגרת אוגדה 162, כשתחתיה פעל גם גדוד 697 מעוצבת חצי האש, בשורה של פשיטות ומארבים. בפעילות זו פגעה החטיבה בפעילי חמאס, איתרה והשמידה אמצעי לחימה ותשתיות טרור. החטיבה איתרה מנהרות והשמידה אותן, ומצאה אמצעי לחימה רבים וגם מודיעין רב. בין היתר הושמדה רשת מנהרות מרכזית שהתחילה מדירת מסתור של יחיא סינוואר, וכן השתלטות על מלון הבלו ביץ' ששימש כמתחם התארגנות של החמאס, תוך גילוי פירי מנהרות.
מאיה חושן

| --- | --- |

 לידה:  1955 (בת 70 בערך)
 ענף מדעי:  גאוגרפיה, הגירה, חינוך, סטטיסטיקה
מאיה חושן (נולדה ב-1955) היא גאוגרפית ומתכננת ערים, לשעבר חוקרת בכירה במכון ירושלים למחקרי מדיניות ומרצה בבית הספר לחינוך באוניברסיטה העברית.
ביוגרפיה

מאיה חושן גדלה במושב שדה משה בחבל לכיש.
בשנת 1978 סיימה בהצטיינות תואר ראשון בגאוגרפיה, סוציולוגיה ואנתרופולוגיה, ובשנת 1981 סיימה בהצטיינות תואר שני בגאוגרפיה עם התמחות בלימודים עירוניים ואזוריים, שניהם באוניברסיטה העברית בירושלים.
עבודת התזה של חושן עסקה בהגירה לירושלים וממנה בשנות ה-70 של המאה ה-20. על עבודה זו זכתה בפרס מחקר ומדע של מרכז השלטון המקומי.
בשנת 1989 קיבלה תואר דוקטור בגאוגרפיה מהאוניברסיטה העברית על עבודתה בנושא "הגירה לשוליים לאומיים – ערי פיתוח ויישובי יהודה ושומרון".
פעילות מקצועית

בשנת 1988 החלה לעבוד כחוקרת בכירה במכון ירושלים למחקרי מדיניות, ופרסמה במסגרת זו למעלה מ-100 ספרים ומאמרים.
לצד פעילותה המחקרית, הייתה חברה בעשרות מועצות וועדות בירושלים ומחוצה לה, ביניהן המועצה הציבורית לסטטיסטיקה בלמ"ס, הוועד המנהל של האגודה לקידום החינוך, ועדת פיתוח כלכלי ותעסוקה בעיריית ירושלים, ועדת פרס מנהל חינוך ירושלים (מנח"י), הוועדה לעדכון קריטריונים לתמיכות במוסדות תרבות בעיריית ירושלים וועדת קסיר - הוועדה המייעצת למל"ל במאבק בקורונה.
במקביל מילאה לאורך השנים תפקידי הוראה ומחקר בתחומי ידע מגוונים באוניברסיטה העברית, בצלאל, מכון לנדר ומכללת דוד ילין.
חיים אישיים

חושן מתגוררת בשכונת רחביה בירושלים, נשואה לד"ר אהוד חשן, ולהם שלושה ילדים - פרופ' שהם חשן-הלל, ד"ר ספיר חושן וד"ר לשם חושן.
הערות שוליים

1 2  ד"ר מאיה חושן - מכון ירושלים למחקרי מדיניות
↑  ד"ר מאיה חושן - בית הספר לחינוך
↑  אדווה חולי, הירושלמים: תכירו את ד"ר מאיה חושן, באתר mynet‏ ירושלים, 4 ביוני 2019
↑  הגירה לירושלים וממנה - מכון ירושלים למחקרי מדיניות
↑  שנתון סטטיסטי לירושלים
↑  המועצה הציבורית לסטטיסטיקה - הלשכה המרכזית לסטטיסטיקה(הקישור אינו פעיל)
↑  ועדת פיתוח כלכלי ותעסוקה
↑  פרס מנח"י 2015
↑  1.3804983, מיכה ינון יעמוד בראש ועדה לשינוי התמיכות בירושלים, באתר הארץ, 1 באוקטובר 2009
↑  הוועדה המייעצת למל"ל בראשות ניצה קסיר
| --- | --- |
בקרת זהויות :  NLI: 987007259741205171  LCCN: n86072181  VIAF: 97394534   WorldCat (עם VIAF): 97394534
זאב סולטנוביץ'

| --- | --- |

 לידה:  10 בפברואר 1957 (בן 68) ט' באדר א' ה'תשי"ז
 מדינה:  ישראל 
 השכלה:  ישיבת ירושלים לצעירים 
 מקום מגורים:  ישראל קריית משה, ירושלים, ישראל
 השתייכות:  ציונות דתית
 רבותיו:  הרב צבי יהודה הכהן קוק
 חיבוריו:  ספרי "בינה לעתים", ביאורים לכתבי הראי"ה קוק, עיונים בשירת אצ"ג
 
הרב זאב חיים סולטנוביץ' (ברוסית: Зэев Султанович; נולד ב-ט' באדר א' ה'תשי"ז, 10 בפברואר 1957) הוא הוגה דעות, רב בישיבת הר ברכה ומלמד בבית מורשת אצ"ג.
קורות חיים

נולד בקישינב שבברית המועצות, לאימו לאה ולאביו מיכאל. משפחת סולטנוביץ' הייתה משפחה של רבנים ודיינים באזור. עלה ארצה עם אמו בגיל 16 בה'תשל"ג. למד בבית הספר החקלאי עיינות ולאחר מכן בישל"צ, והדריך בסניף בני עקיבא הנפרד הראשון, ברובע היהודי בירושלים, עם הרב אליעזר מלמד. לאחר מכן למד בישיבת מרכז הרב. הרב סולטנוביץ' היה תלמידו של הרב צבי יהודה קוק והוא רואה בו כמי שקירב אותו אל עולם היהדות. בשלב מאוחר יותר לימד קבוצת תלמידים מהישיבה באופן בלתי רשמי.
הרב סולטנוביץ' מתאפיין בהשכלה כללית בתחומי פילוסופיה, היסטוריה ועוד. ידע זה בא לידי ביטוי בספריו, העוסקים בתורתו של הרב קוק ובהיסטוריוסופיה יהודית.
היה ממקימי מכון 'פרי הארץ' יחד עם הרב אליהו קפלן, שבו הוציא לאור את הספר אם הבנים שמחה מאת הרב שלמה יששכר טייכטל (בתוספת מבוא היסטורי והיסטוריוסופי מפורט), וערך את כתב העת 'פרי הארץ'.
הוא בין המעטים המלמדים בצורה שיטתית את משנתו וספרו של הרב דוד כהן, קול הנבואה.
הרב סולטנוביץ' מתגורר בשכונת קריית משה בירושלים בסמיכות לישיבת מרכז הרב.
הרב מלמד במסגרת ישיבת הר ברכה ובבית מורשת אצ"ג.
בכסלו תשע"ח, שלהי 2017, עלה להר הבית.
קורות חיים > במסגרת ישיבת הר ברכה

הרב סולטנוביץ' מעביר שיעורים בישיבת הר ברכה בכתבי הרב אברהם יצחק הכהן קוק, בהיסטוריוסופיה, תאולוגיה ועוד. הוא קשור לראש הישיבה, הרב אליעזר מלמד, מימי נעוריהם.
סדרת ספריו, "בינה לעתים", העוסקת בתולדות עם ישראל יצאה לאור במסגרת מכון הר ברכה. סדרה זו היא ניסיון להרחיב את שיטתו של הרב קוק, כפי שהיא באה לידי ביטוי במאמר למהלך האידיאות בישראל, לידי עיון מפורט בהיסטוריה היהודית והכללית.
ספריו

ספריו של הרב סולטנוביץ' מבוססים על שיעורים בעל פה שנערכו בידי תלמידים, ולאחר מכן עברו את עריכתו ונוספו עליהם מקורות.
בינה לעיתים - תיאור תפקידם של האירועים ההיסטוריים בהתפתחות עם ישראל. עד כה יצאו בסדרה, בהוצאת מכון הר ברכה, חלק א' - מבריאת העולם ועד חתימת המשנה, ה'תשס"ב, חלק ב' - מחתימת המשנה ועד גירוש ספרד, ה'תשס"ה וחלק ג' - מתקופת האנוסים ועד המהפכה הצרפתית, התשפ"ב.
ביאורים לספר אורות, בהוצאת מכון הר ברכה: 'אורות מאופל' (ארץ ישראל, המלחמה, ישראל ותחיתו), ה'תשע"ח; 'אורות התחיה' א-לח, ה'תשע"ח, לט-עב התש"פ; למהלך האידיאות בישראל, ה'תשס"ח; אורות ישראל (שני חלקים), ה'תשס"ח; זרעונים ה'תשע"ט
ביאור לאורות הקודש (חכמת הקודש, סדרים א-ד), ישיבת הר ברכה, ה'תשע"ד
ביאור לאורות התשובה בהוצאת ישיבת הר ברכה, חלק א' - פרקים א-יא, ה'תש"פ. חלק ב' - פרקים יב-יז התשפ"א.
ביאור לאורות התורה, הוצאת ישיבת הר ברכה, תשפ"ה.
ביאור למידות הראי"ה, ישיבת הר ברכה, ה'תשפ"ב.
בסוד חזון הגיון ומעש. פרקי חייו של זאב ז'בוטינסקי, עריכה : גאולה כהן, יהודה אורן, בית אצ"ג, ה'תשע"א
ביאור למזמור י"ט של מדינת ישראל, ישיבת הר ברכה, ה'תשע"ג
ביאור לספר הכוזרי, ישיבת הר ברכה, ה'תשפ"ד
Живая связь (עם ישראל חי) - עיונים בתולדות עם ישראל (ברוסית), המדרשה הלאומית.
Ури Цви Гринберг. О Боге, о мире, о времени нашем ("על דעת הזמן והמקום"), אצ"ג ושירתו (ברוסית), בית אצ"ג
הערות שוליים

↑  קישור לדברים שאמר בהקשר זה
| --- | --- |
בקרת זהויות :  NLI: 987007313277305171  GND: 1232206601  ISNI: 0000 0000 6693 6013  LCCN: no2002006742  VIAF: 2127211   WorldCat (עם VIAF): 2127211
חוויצ'ה קווארצחליה

חווִיצָ'ה קְווָארַצְחֵלִיָּה (בגאורגית: ხვიჩა კვარაცხელია; נולד ב-12 בפברואר 2001 בטביליסי), המכונה קווארה, הוא כדורגלן גאורגי, המשחק בעמדת קשר הכנף בפריז סן ז'רמן ובנבחרת גאורגיה.
קריירת מועדונים

קווארצחליה גדל במחלקת הנוער של דינמו טביליסי מליגת העל הגאורגית. ב-29 בספטמבר 2017 ערך את הופעת הבכורה שלו בקבוצה הבוגרת של המועדון, בתיקו 1-1 נגד קולחתי 1913 פותי במסגרת המחזור ה-28 בליגה לעונת 2017. ב-18 בנובמבר הבקיע את שערו היחיד במועדון, בניצחון 0–1 על שׁוּכּוּרָה כּוֹבּוּלֶתִּי (אנ') במסגרת המחזור ה-34 בליגה. בסך הכל ערך ארבע הופעות ליגה במדי המועדון.
לאחר עונה אחת בדינמו טביליסי חתם קווארצחליה במועדון הכדורגל רוסתווי מליגת העל הגאורגית. ב-29 ביוני 2018 ערך את הופעת הבכורה שלו במועדון, בניצחון 1–2 על סמטרדיה במסגרת המחזור ה-17 בליגה לעונת 2018. ב-2 בספטמבר הבקיע את שער הבכורה שלו במועדון, בניצחון 0–4 על סיוני בולניסי במסגרת המחזור ה-23 בליגה. בסך הכל ערך 18 הופעות ליגה במדי המועדון, בהן כבש שלושה שערים.
ב-15 בפברואר 2019 הושאל קווארצחליה ללוקומוטיב מוסקבה מליגת העל הרוסית למשך חצי עונה. ב-10 במרץ ערך את הופעת הבכורה שלו במועדון, כשהחליף את יפרסון פרפאן בניצחון 0–2 על אנז'י מחצ'קלה במסגרת המחזור ה-19 בליגה לעונת 2018/2019. ב-10 במאי הבקיע את שערו היחיד במועדון, בניצחון 0–4 על רובין קאזאן במסגרת המחזור ה-28 בליגה. ב-22 במאי נכנס כמחליף בניצחון 0–1 על אורל במסגרת גמר הגביע הרוסי בכדורגל 2018/2019. בסך הכל ערך שבע הופעות ליגה במדי המועדון במשך תקופת ההשאלה.
ב-6 ביולי 2019 חתם קווארצחליה על חוזה למשך חמש עונות ברובין קאזאן מליגת העל הרוסית. ב-15 ביולי ערך את הופעת הבכורה שלו במועדון, בתיקו 1-1 נגד לוקומוטיב מוסקבה, קבוצתו הקודמת. במשחק זה הבקיע את שער הבכורה במועדון. בשתי עונותיו הראשונות במועדון ערך 50 הופעות ליגה, בהן הבקיע שבעה שערים.
בעקבות הפלישה הרוסית לאוקראינה, עזב קווארצחליה בהשאלה לדינמו בתומי במרץ 2022.
ב-1 ביולי 2022 חתם קווארצחליה בנאפולי מהסרייה א'. בהופעת הבכורה כבש גם שער בכורה בקבוצה ובישל שער בניצחון 2–5 על הלאס ורונה במחזור הפתיחה של עונת 2022/2023.
ב-17 בינואר 2025 חתם קווארצחליה על חוזה לארבע שנים וחצי בפריז סן ז'רמן מליגת העל הצרפתית תמורת דמי העברה של דמי העברה של כ-70 מיליון אירו.
קריירה בינלאומית

ב-7 ביוני 2019 ערך קווארצחליה את הופעת הבכורה שלו בנבחרת גאורגיה, בניצחון 0–3 על נבחרת גיברלטר במסגרת מוקדמות יורו 2020. ב-14 באוקטובר 2020 הבקיע את שער הבכורה שלו בנבחרת, בתיקו 1-1 נגד נבחרת מקדוניה הצפונית במסגרת ליגת האומות 2020/2021.
נכלל בסגל נבחרת גאורגיה לטורניר יורו 2024.
חיים אישיים

אביו הוא כדורגלן העבר באדרי קווארצחליה (אנ'), אשר שיחק בנבחרת אזרבייג'ן.
תארים

הגביע הרוסי (1): 2018/2019
אליפות איטליה (1): 2022/2023
השחקן הצעיר הטוב ביותר בליגת העל הרוסית: 2019/20, 2020/21
כדורגלן השנה של גאורגיה: 2020, 2021, 2022
שחקן החודש בסרייה א': אוגוסט 2022, פברואר 2023, מרץ 2023
שחקן העונה באיטליה : 22/23
הערות שוליים

↑  Хвича Кварацхелия – в «Локомотиве» באתר הרשמי של לוקומוטיב מוסקבה, 15 בפברואר 2019 (ברוסית)
↑  ХВИЧА КВАРАЦХЕЛИЯ СТАЛ ИГРОКОМ «РУБИНА» באתר הרשמי של רובין קאזאן, 6 ביולי 2019 (ברוסית)
↑  PSG sign Napoli forward Kvaratskhelia until 2029, BBC Sport,‏ 17 בינואר 2024. (באנגלית)
↑  საქართველოს ნაკრების შემადგენლობა ევრო 2024-ის მოსამზადებელ ეტაპზე באתר הרשמי של התאחדות הכדורגל הגאורגית, 22 במאי 2024 (בגאורגית)
↑  Badri Kvaratskhelia - Player profile, www.transfermarkt.com (באנגלית)
| נבחרת גאורגיה – יורו 2024 |
| --- | --- | --- |
|  1 לוריה •  2 קקבאדזה •  3 דבאלי •  4 קאשיה •  5 קבירקבליה •  6 קוצ'ורשווילי •  7 קווארצחליה •  8 זיבזיבדזה •  9 דויטאשווילי •  10 צ'קבטדזה •   11 קביליטאיה •  12 ממרדשווילי • 13 גוצ'וליישווילי •  14 לוצ'ושווילי • 15 גוולסיאני • 16 קבקבסקירי • 17 קיטיישווילי • 18 לובז'נידזה • 19 שנגליה • 20 סיגואה • 21 ציטאישווילי • 22 מיקוטאדזה • 23 גוגשאשווילי • 24 טאבידזה • 25 אלטונשווילי • 26 מקבבישווילי • מאמן: סניול |  1 לוריה •  2 קקבאדזה •  3 דבאלי •  4 קאשיה •  5 קבירקבליה •  6 קוצ'ורשווילי •  7 קווארצחליה •  8 זיבזיבדזה •  9 דויטאשווילי •  10 צ'קבטדזה •   11 קביליטאיה •  12 ממרדשווילי • 13 גוצ'וליישווילי •  14 לוצ'ושווילי • 15 גוולסיאני • 16 קבקבסקירי • 17 קיטיישווילי • 18 לובז'נידזה • 19 שנגליה • 20 סיגואה • 21 ציטאישווילי • 22 מיקוטאדזה • 23 גוגשאשווילי • 24 טאבידזה • 25 אלטונשווילי • 26 מקבבישווילי • מאמן: סניול | גאורגיה |
DeepSeek

| --- | --- |

 נתונים כלליים
 מייסדים:  ליאנג ונפנג 
 תקופת הפעילות:  מאי 2023 – הווה (כשנה) 
 מיקום המטה:  האנגג'ואו 
 ענפי תעשייה:  טכנולוגיית מידע, בינה מלאכותית 
  
 www.deepseek.com
 
DeepSeek (בסינית: 深度求索, תעתיק: שֶׁנְדוּ צְ'יוֹסְווֹ) היא חברת בינה מלאכותית סינית אשר נוסדה ב-16 במאי 2023 ומפתחת מודלי שפה גדולים בקוד פתוח. החברה ממומנת ברובה על ידי קרן הגידור הסינית High-Flyer שבסיסה בהאנגג'ואו, ג'ג'יאנג. שתיהן נוסדו ומנוהלות על ידי ליאנג ונפנג (אנ').
היסטוריה

High-Flyer נוסדה בפברואר 2016 על ידי ליאנג ונפנג בזמן שלמד באוניברסיטת ג'ג'יאנג, עד 2019 החברה הייתה קרן גידור המתמקדת בפיתוח ושימוש באלגוריתמים למסחר בינה מלאכותית ועד 2021 השתמשה בבינה מלאכותית רק במסחר.
באפריל 2023 הקימה High-Flyer מעבדת בינה מלאכותית כללית המוקדשת למחקר ופיתוח כלי בינה מלאכותית בנפרד מהעסקים הפיננסיים של High-Flyer. במאי 2023, עם High-Flyer כאחד המשקיעים, הפכה המעבדה לחברה, אבל חברות הון סיכון נרתעו ממתן מימון מכיוון שלא היה סביר שהיא תוכל לייצר אקזיט תוך פרק זמן קצר.
לאחר ששוחררה במאי 2024,‏ DeepSeek-V2, שהציעה ביצועים חזקים במחיר נמוך, נודעה כזרז למלחמת המחירים של דגמי AI בסין. היא כונתה "הפינדואודואו של ה-AI", וענקיות טכנולוגיה גדולות אחרות ובהן ByteDance, טנסנט, Baidu ועליבאבא החלו להוריד את המחיר של דגמי ה-AI שלהם כדי להתחרות ב-DeepSeek. למרות המחיר הנמוך שגבתה החברה, היא הייתה רווחית בהשוואה ליריביה, שהפסידו כסף.
עד 2025, DeepSeek התמקדה אך ורק במחקר ולא היו לה תוכניות מפורטות למסחור.
העדפות הגיוס של DeepSeek מכוונות ליכולות טכניות ולא לניסיון בעבודה בעת גיוס עובדים חדשים, כך שרוב העובדים החדשים שלהם הם סטודנטים שסיימו לאחרונה את לימודיהם או מפתחים שקריירת הבינה המלאכותית שלהם פחות מבוססת.
היסטוריית מוצרים > DeepSeek LLM

ב-2 בנובמבר 2023 חשפה DeepSeek את הדגם הראשון שלה, DeepSeek Coder, הזמין בחינם הן לחוקרים והן למשתמשים מסחריים, הקוד של המודל נעשה בקוד פתוח תחת רישיון MIT, עם הסכם רישיון נוסף לגבי "שימוש פתוח ואחראי במורד הזרם" עבור המודל עצמו.
ב-29 בנובמבר 2023 השיקה DeepSeek את DeepSeek LLM שהגדילה את קנה המידה ל-67B פרמטרים. הוא פותח כדי להתחרות עם LLMs אחרים הזמינים באותה תקופה עם ביצועים שמתקרבים ל-GPT-4. עם זאת, היא התמודדה עם אתגרים ביעילות חישובית ומדרגיות, כמו כן שוחררה גרסת צ'אטבוט של הדגם בשם DeepSeek Chat.
היסטוריית מוצרים > V2

במאי 2024 הושק DeepSeek-V2, הפייננשל טיימס דיווח שהוא זול יותר מחבריו עם מחיר של 2 רנמינבי לכל מיליון אסימוני פלט. לוח המובילים של מעבדת הנמר של אוניברסיטת ווטרלו דירג את DeepSeek-V2 במקום השביעי בדירוג ה-LLM שלה.
היסטוריית מוצרים > V3

בדצמבר 2024 הושק DeepSeek-V3. הוא הגיע עם 671 מיליארד פרמטרים ועבר הכשרה תוך כ-55 ימים בעלות של 5.58 מיליון דולר תוך שימוש במשאבים קטנים משמעותית בהשוואה למודלים המתחרים. הוא אומן על מערך נתונים של 14.8 טריליון אסימונים. בדיקות בנצ'מרק הראו שהוא עלה על ה-Llama 3.1 ו־Qwen 2.5 תוך התאמת GPT-4o וקלוד 3.5 Sonnet.
האופטימיזציה של DeepSeek במשאבים מוגבלים הדגישה את המגבלות הפוטנציאליות של הסנקציות האמריקאיות על פיתוח הבינה המלאכותית של סין, מאמר דעה של The Hill תיאר את השחרור כשבינה מלאכותית אמריקאית מגיעה לרגע הספוטניק שלה.
המודל הוא תערובת של מומחים עם טרנספורמר קשב סמוי רב ראשים, המכיל 256 מומחים מנותבים ומומחה אחד משותף. כל אסימון מפעיל 37B פרמטרים ועוד.ב-27 בינואר 2025, עוזר הבינה המלאכותי של הסטארטאפ הסיני DeepSeek עקף לאחרונה את ChatGPT כאפליקציה החינמית בעלת הדירוג הגבוה ביותר בחנות האפליקציות של ארצות הברית, מה שעורר דיונים על יעילותן של מגבלות יצוא ארצות הברית על שבבי בינה מלאכותית מתקדמים לסין. בדו"ח שפרסמו המפתחים על דגם DeepSeek-V3, כתבו כי הוא משתמש בשבבי H800 של Nvidia, ומאחר שהוא זכה להכרה בביצועים התחרותיים שלו, ההצלחה הטכנולוגית תוך שימוש בשבבים נחותים מהמתחרים נתפסו ככאלו שמאתגרים את הדומיננטיות הגלובלית של דגמי AI בארצות הברית. בתגובה, משרד הסחר האמריקאי הצהירו כי יבדקו האם החברה השתמשה בשבבים מתקדמים יותר באופן לא חוקי.
| שָׁלָב | עלות (באלף שעות GPU) | עלות (במיליון דולר דולר) |
| --- | --- | --- |
| אימון מקדים | 2,664 | 5.328 |
| הרחבת הקשר | 119 | 0.24 |
| כוונון עדין | 5 | 0.01 |
| סַך הַכֹּל | 2,788 | 5.576 |
היסטוריית מוצרים > R1

בנובמבר 2024 שוחרר DeepSeek R1-Lite-Preview, אשר אומן להסקה לוגית, חשיבה מתמטית ופתרון בעיות בזמן אמת. DeepSeek טענה שהיא חרגה מהביצועים של OpenAI o1 במדדים כגון American Invitational Mathematics Examination (AIME) ו-MATH. עם זאת, הוול סטריט ג'ורנל הצהיר כאשר השתמש ב-15 בעיות ממהדורת 2024 של AIME, דגם o1 הגיע לפתרון מהר יותר מ-DeepSeek R1-Lite-Preview.
ב-20 בינואר 2025 שוחררו DeepSeek-R1 ו-DeepSeek-R1-Zero. הם התבססו על V3-Base. כמו V3, כל אחד מהם הוא תערובת של מומחים עם 671B פרמטרים סה"כ ו-37B פרמטרים מופעלים. הם גם הוציאו כמה דגמי "DeepSeek-R1-Distill", שאינם מבוססים על R1. במקום זאת, הם דומים לדגמים בעלי משקל פתוח אחרים כמו LLaMA ו־Qwen, מכוונים עדין על נתונים סינתטיים שנוצרו על ידי R1.
R1-Zero אומן אך ורק באמצעות למידת חיזוק (RL), ללא כל כוונון עדין מפוקח (SFT). הוא מאומן באמצעות אופטימיזציה של מדיניות יחסית קבוצתית (GRPO), אשר מעריכה את קו הבסיס מתוצאות קבוצתיות במקום להשתמש במודל מבקר. שיטת התגמולים בה משתמשים מבוססת כללים, והיא מורכבת בעיקר משני סוגי תגמולים; תגמולי דיוק ותגמולי פורמט.
פלטי R1-Zero אינם קריאים במיוחד ומשתנים בין אנגלית לסינית בפלטים, ולכן הם אימנו את R1 לטפל בבעיות אלו ולשפר עוד יותר את ההיגיון.